РЕШЕНИЕ НА КОМИСИЯТА
от 27 май 2011 година
за изменение на приложения I и II към Решение 2009/861/ЕО относно преходни мерки съгласно Регламент (ЕО) № 853/2004 на Европейския парламент и на Съвета по отношение на преработката на несъответстващо на критериите сурово мляко в някои млекопреработвателни предприятия в България
(нотифицирано под номер C(2011) 3647)
(текст от значение за ЕИП)
(2011/322/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 9, първа алинея от него,
като има предвид, че:
(1)
С Регламент (ЕО) № 853/2004 се определят специфични правила за хигиената на храните от животински произход за предприятията за хранителни продукти. В тези правила се включват хигиенни изисквания за сурово мляко и млечни продукти.
(2)
В Решение 2009/861/ЕО на Комисията (2) се предвиждат за изброените в него млекопреработвателни предприятия в България някои дерогации от изискванията, установени в раздел IХ, глава I, подглави II и III от приложение III към Регламент (ЕО) № 853/2004. Посоченото решение се прилага от 1 януари 2010 г. до 31 декември 2011 г.
(3)
В съответствие с това посредством дерогация от съответните разпоредби на Регламент (ЕО) № 853/2004 някои млекопреработвателни предприятия, изброени в приложение I към Решение 2009/861/ЕО, могат да преработват отговарящо и неотговарящо на критериите мляко, при условие че преработката на отговарящо и неотговарящо на критериите мляко се извършва на отделни производствени линии. Освен това някои млекопреработвателни предприятия, изброени в приложение II към посоченото решение, могат да преработват несъответстващо на критериите мляко без отделни производствени линии.
(4)
На 24 ноември 2010 г. България изпрати на Комисията изменен и актуализиран списък на посочените млекопреработвателни предприятия.
(5)
В новия списък предприятие № 7 от приложение I към Решение 2009/861/ЕО (BG 0812009 „Сердика - 90“ АД) бе извадено от списъка и му бе разрешено да пуска млечни продукти на вътрешнообщностния пазар, тъй като е осигурило съответствие с изискванията, определени в раздел IХ, глава I на приложение III към Регламент (ЕО) № 853/2004.
(6)
Освен това предприятия № 14 от приложение II към Решение 2009/861/ЕО (BG 1312002 „Милк Груп“ ЕООД), № 25 (BG 1612020 ET „Бор - Чвор“), № 70 (BG 2412041 „Млечен свят 2003“ ООД) и № 92 (2212023 „ЕЛ БИ БУЛГАРИКУМ“ ЕАД) бяха заличени от списъка и им бе разрешено да пускат млечни продукти на вътрешнообщностния пазар, тъй като те са в съответствие с изискванията, определени в раздел IХ, глава I на приложение III към Регламент (ЕО) № 853/2004.
(7)
Поради това Решение 2009/861/ЕО следва да бъде съответно изменено.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩОТО РЕШЕНИЕ:
Член 1
Приложения I и II към Решение 2009/861/ЕО се заменят с текста на приложението към настоящото решение.
Член 2
Настоящото решение се прилага от 1 март 2011 г.
Член 3
Адресати на настоящото решение са държавите-членки.
Съставено в Брюксел на 27 май 2011 година.